CELEX: 32013D0523(01)
Language: hu
Date: 2013-05-22 00:00:00
Title: A Bizottság végrehajtási határozata ( 2013. május 22. ) a halászati tevékenységek ideiglenes szüneteltetésére Olaszország által nyújtott támogatással összefüggésben az 1198/2006/EK rendeletben megállapított uniós támogatási küszöbértéktől való eltérésről

23.5.2013   
            
            
               HU
            
            
               Az Európai Unió Hivatalos Lapja
            
            
               C 143/3
            
         A BIZOTTSÁG VÉGREHAJTÁSI HATÁROZATA
   (2013. május 22.)
   a halászati tevékenységek ideiglenes szüneteltetésére Olaszország által nyújtott támogatással összefüggésben az 1198/2006/EK rendeletben megállapított uniós támogatási küszöbértéktől való eltérésről
   2013/C 143/03
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Halászati Alapról szóló, 2006. július 27-i 1198/2006/EK tanácsi rendeletre (1) és különösen annak 24. cikke (2) bekezdésére,
   mivel:
   
               (1)
            
            
               Az 1198/2006/EK rendelet 24. cikkének (2) bekezdése előírja, hogy a halászati tevékenységek ideiglenes szüneteltetésére nyújtott támogatási intézkedésekhez az Európai Halászati Alapból nyújtott pénzügyi hozzájárulás nem haladhatja meg az érintett tagállamban a halászati ágazat részére megítélt uniós pénzügyi támogatás 6 %-át. Az említett cikk szerint azonban a 6 %-os küszöb bizottsági határozattal megemelhető.
            
         
               (2)
            
            
               2012. október 19-én Olaszország az adatcserére szolgáló számítógépes rendszeren keresztül kérte, hogy az általa a halászati tevékenységek ideiglenes szüneteltetésére nyújtott támogatási intézkedésekre vonatkozó küszöb 9 %-ra emelkedjen.
            
         
               (3)
            
            
               Olaszország kérelme a tevékenység ideiglenes szüneteltetése kapcsán a halászok és halászhajó-tulajdonosok számára nyújtandó köztámogatásnak az Európai Halászati Alapból való támogatására vonatkozik, amely az 1198/2006/EK rendelet 24. cikke (1) bekezdése v. pontja alapján a halászati erőkifejtés fokozatos csökkentését előíró uniós állományvédelmi intézkedések keretében elfogadott gazdálkodási tervek összefüggésében nyújtható. A földközi-tengeri vonóhálós flotta tekintetében a 2011. május 20-án elfogadott nemzeti gazdálkodási tervek a halászati erőkifejtés fokozatos csökkentését célzó intézkedéseket írnak elő, összhangban a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló, 2006. december 21-i 1967/2006/EK tanácsi rendelet (2) 19. cikkével.
            
         
               (4)
            
            
               Olaszország a korábbi ajánlati felhívások és a velük járó kiadások miatt kérte a küszöb 6 %-ról 9 %-ra való megemelését azért, hogy a 2013 és 2015 közötti időszakban elegendő pénzügyi forrás álljon rendelkezésre az ajánlati felhívások céljára.
            
         
               (5)
            
            
               Figyelembe véve az érintett flotta válságos helyzetét, valamint azt, hogy e flottában megnövekedett számú piaci szereplő szünetelteti a halászati tevékenységet, Olaszországnak el kell érnie, sőt túl kell teljesítenie a 2007 és 2013 közötti programozási időszak tekintetében az Európai Halászati Alapból származó közösségi támogatással összefüggő olaszországi operatív programban a túlzott kapacitás csökkentésére vonatkozóan rögzített célokat, amely program e határozat elfogadását követően kiigazításra kerül.
            
         
               (6)
            
            
               A 2007. december 19-i C(2007) 6792 bizottsági határozattal jóváhagyott, a 2007 és 2013 közötti programozási időszak tekintetében az Európai Halászati Alapból származó közösségi támogatással összefüggő olaszországi operatív program keretében a halászati tevékenységek ideiglenes szüneteltetésére elkülönített források gyakorlatilag kimerültek, a 744/2008/EK (3) tanácsi rendelet előírásai szerinti, az ideiglenes szüneteltetés tekintetében a 8 %-os küszöbnek megfelelő további finanszírozás pedig már nem alkalmazható.
            
         
               (7)
            
            
               Az Európai Halászati Alapból az 1198/2006/EK rendelet 24. cikke (1) bekezdésének i–vi. alpontja alapján a halászati tevékenységek ideiglenes szüneteltetésére nyújtott pénzügyi hozzájárulás összegét indokolt az olaszországi halászati ágazat részére megítélt uniós pénzügyi támogatás legfeljebb 9 %-ára emelni.
            
         
               (8)
            
            
               Az e határozatban előírt intézkedések összhangban vannak az Európai Halászati Alap Bizottságának véleményével,
            
         A KÖVETKEZŐKÉPPEN HATÁROZOTT:
   Egyetlen cikk
   Az 1198/2006/EK rendelet 24. cikkének (2) bekezdésében a halászati tevékenységek ideiglenes szüneteltetésére nyújtott uniós hozzájárulásra vonatkozó 6 %-os küszöb Olaszország esetében megemelhető a 2007. december 19-i C(2007) 6792 bizottsági határozattal Olaszország részére jóváhagyott uniós pénzügyi támogatás legfeljebb 9 %-áig, feltéve hogy az uniós pénzügyi támogatás 6 %-át meghaladó összeget kizárólag az 1198/2006/EK rendelet 24. cikke (1) bekezdésének v. pontja szerinti, a halászati tevékenységek ideiglenes szüneteltetését célzó támogatási intézkedések végrehajtására fordítják a földközi-tengeri vonóhálós flottára vonatkozóan az 1967/2006/EK rendelet 19. cikke alapján 2011. május 20-án nemzeti szinten elfogadott gazdálkodási tervek keretében.
   
      Kelt Brüsszelben, 2013. május 22-én.
      
         
            a Bizottság részéről
         
         Maria DAMANAKI
         
            a Bizottság tagja
         
      
   
   
      (1)  HL L 223., 2006.8.15., 1. o.
   
      (2)  HL L 409., 2006.12.30., 11. o.
   
      (3)  HL L 202., 2008.7.31., 1. o.